钦定古今图书集成/方舆汇编/职方典/第1498卷 > 《兵部奏姚州破逆贼诺没弄杨虔柳露布》
## 钦定古今图书集成/方舆汇编/职方典/第1498卷 > 《兵部奏姚州破逆贼诺没弄杨虔柳露布》

唐骆宾王

臣闻“北极列象，六合奉天子之尊；南面乘干”，一统成
圣人之业。是知衣裳所会，义有辑于殊邻；霜露所均，
诚兼育于异类。故涂山万国，诛后至者防风；丹浦一
戎，缓前禽者就日。然则陈弧矢以威天下，法雷霆而
震域中。四时行焉，天道不能去杀；五兵备矣，王业所
以胜残。虽事切救焚，苟顺时而济物；恩深祝网，不获
巳而用兵。伏惟皇帝陛下登翠妫以握图，居紫微而
正象。元功不宰，混太始以凝神；至道无名，伫华胥而
得梦。阐文教以清中夏，崇武功以制九彝。环海十洲，
通波太液之水；邓林万里，交影甘泉之树，反踵穿胸
之域，袭冠带以来王；奇肱、儋耳之酋，奉正朔而请吏。
逆贼蒙俭、和舍等，浮竹遗嗣，沈木馀苗，邑殊礼义之
乡，人习贪残之性。日者皇明广烛，帝道遐融，颇亦削
左衽而被朝衣，解椎髻而升华冕。而豺狼有性，枭獍
难驯，辄敢乱我天常，变九隆而背诞。负其地险，携七部以稽诛。骚乱边疆，寇攘州郡。用是三门授律，长驱
无战之师；五月渡泸，深入不毛之地。去月二十一日，
军次三胐昆仑镇，前“后捕得生口”，知守捉山羌，傍山
连结十部蛮，首徒五万众，此山即南郡中之巨防也。
冈峦千里，西通大荒之郊；溪谷万重，南极炎州之境。
耸乔林而插月，阴灵有假道之标；拔崇岩以隐天，阳
鸟无回翼之地。峰危束马，路绝悬车，贼据临岱之形，
垂建瓴之势。征风召雨，猬起蜂飞，驱杂种以挺灾，封
狐千里；肆沈黎而作孽，雄虺九头。臣以为制敌以权
柔远者，理或存于德教；伐叛以义决胜者，不必在于
干戈。于是广布皇恩，恭宣帝泽，申之以安抚，晓之以
存亡。信重蛮陬，无负黄龙之约；赏隆汉爵，不渝白马
之盟。地接冉駹，词屡殚于谕蜀；俗通槃瓠，声不辍于
吠尧。臣遣左三军子总管宁远将军前守右骁骑万
安府长史折冲都尉上柱国刘会基，率检校果毅骁
骑尉井陉县开国男刘元暕等，衔枚远袭，卷甲前驱。
“偃危斾而设潜兵，疑从天落，乘间道而掩不备，若出
地中。”又遣右三军子总管明威将军行右武卫翊府
中郎将上柱国高奴弗，率左武卫天水府折冲都尉
张仁操等，陟《南山》之南，冲“其要害之路。又遣左一军
子总管前右金吾卫翊府左郎将上柱国孙仁感率
卫尉府右果毅都尉王文雅等，凌北山之北，绝其飞
走之途。贼首领杨虔、柳诺没弄、诺览斯等，振螳螂之
力，距辙当轮；纵蚊蚋之群，弥山满谷。刘会基、高奴弗、
孙仁感等，并忠勤克著，智略远闻，识明君之重恩，轻
生有地；提”太阿之雄剑，视死无时。弯弧而凶党土崩，
举刃而妖徒瓦解。虽危苕沸鼎，未穷枭首之诛；救死
扶伤，犹致析骸之爨。二十二日，臣遣副总管兼安抚
副使定远将军前左骁骑翊府中郎将令狐智通，率
右武卫良将壮府左果毅都尉韩惠德等，拥貔豹之
雄，顺天机而左转。遣管内安抚副使朝议大夫使持
节守银州刺史上柱国宜春县开国男李大志，率前
左武卫静初府右果毅都尉上柱国陈弘义等，驱象
犀之卒，乘地轴以右回。又遣行军司马、朝散大夫守
巂州都督府长史上柱国梁待辟，率守右金吾卫宜
昌府果毅都尉阎文成等，总投石拔距之材，蹈中权
而拊其背。又遣前守右威卫龙“西府果毅都尉康留
买等，腾跃《铁歕金》之骑，犯前矛而扼其喉。臣等率守
左卫清官府左果毅许怀秀等，横玉弩以高临，纵金
钲而直道。元云结阵，影密西郊；赤茎挥锋，气冲南斗。”
飏尘埃而匝地，白日为之昼昏；扫氛祲以稽天，沧溟
为之晦色。兵交刃接，鸟散鱼惊，自卯及申，追奔逐北，
斩首千馀级，转战三十里。激流膏而为泉，似变苌弘
之血；委乱骸而挤壑，若泛鳖灵之尸。既而照尽高舂，
云昏乙夜，贼乃收集馀众，保据重岩。臣度彼游魂，虑
其宵遁，使三军齐进，四面合围，二十三日，乘鱼烂之
危，启蛇形之阵，扬麾誓众，仗节训兵。一鼓先登，赏必
悬于芳饵；九攻按律，罪无赦于严诛。五部雄才，三河
侠少。或生居燕地，尤工即墨之围；或家本秦人，早习
昆明之战。叱咤则江山摇荡，慷慨则林壑飞腾。举鹏
翼以扬威，耀群渠而贾勇。澄氛廓祲，回夏景以溃春
冰；灭迹扫尘，若霜风之卷《秋箨》。战逾百里，时历三朝，
前后生擒四千馀人，斩首五千馀级。诺没弄、杨虔柳
等，殒元行阵，悬首旌门。蒙俭、和舍等，委众奔驰，脱身
挺险。虽复刑以止杀，丁壮咸伏于诛夷；礼不重伤，班
白必存于宽宥。昔魏臣赋蜀，徒闻蒟酱之奇；汉使开
卭，才通竹杖之利。岂若膺紫泥而吊伐，指丹徼以临
戎，一战而孟获成擒，再举而哀牢授首。斯盖皇威远
畅，庙略遐宣。奉元猷以配天，徒知帝力；掩皇舆而辟
地，岂曰臣功。不胜庆“快之至。谨遣某奉露布以闻。”